Pavlovov dom

Pavlovov dom (po rusky Дом Павлова - Dom Pavlova) bola tehlová trojposchodová obytná budova, ktorá sa skladala z viacerých blokov. Stála na okraji Námestia 9. januára vo Volgograde (Stalingrade), pred vojnou bola známa ako Dom odborníkov. Počas bitky o Stalingrad sa stala koncom septembra 1942 dôležitým oporným bodom sovietskej obrany. Budova v súčasnosti slúži znovu svojmu účelu ako obytný dom.

Dejiny budovy

Dom bol jedným z najprestížnejších v meste, pred vojnou v ňom bývali továrenskí špecialisti a pracovníci komunistickej strany mesta. Počas bojov o Stalingrad sa stal významným obranným objektom. Z vojenského hľadiska mal dom nesmiernu hodnotu, pretože priamo od neho viedla cesta k neďalekej Volge a z jeho okien bolo možné sledovať a pokryť paľbou ručných zbraní najdôležitejšie námestia v meste. Stavba sa navyše vkliňovala do nemeckých postavení a bolo z nej možné kontrolovať šíroké okolie. To bolo hlavnou príčinou toho, že velenie 13.gardovej streleckej divízie označilo dom ako významný taktický bod a rozhodlo sa ho získať. 13. gardová strelecká divízia však bola ťažko poznačená bojmi a na prieskum sa veliteľ roty I. I. Naumov, rozhodol vyslať 23. septembra iba 4 členné družstvo vedené J.F. Pavlovom. Títo vojaci pri nočnom prieskume objavili a zlikvidovali nemecké guľometné družstvo. Zároveň zistili, že sa v pivniciach budovy nachádza viacero civilistov, dvaja ranení červenoarmejci a zdravotník, ktorý ich ošetroval. Seržant Pavlov následne začal organizovať obranu a provizórne opevnenie stavby. Nemci obranu budovy, ktorá sa vkliňovala do ich postavení odrezali od posíl. Pavlov neskôr vyslal zdravotníka Kalinina, ktorého objavili v pivnici, aby sa spojil s ich rotou a oznámil, že zaistili budovu. Posilám sa však podarilo prebiť k Pavlovovmu domu až 3. októbra. Posila pozostávala z bojom poznačenej roty I. F. Afanasieva, ktorá mala okolo 25 mužov. Posila však prišla s dostatočnými zásobami aby bola schopná prečkať obliehanie.
Budovu v prestávkach medzi bojmi obkolesili ostnatým drôtom a mínami, do okien umiestnili guľomety, na obranu pred tankmi priniesli protitankovú pušku a dokonca aj 2 ľahké mínomety. Dom bol pravidelne pod paľbou nemeckého delostrelectva a mínometov, niekoľkokrát ho napadlo i letectvo, čo malo za následok ťažké poškodenie jedného bloku. Vchody sledovali nemeckí ostreľovači. V neskoršej fáze obrancovia vybudovali okolo budovy sieť zákopov, ktorými spojili predsunuté postavenia, z ktorých mohli viesť krížovú paľbu po nemeckých jednotkách a dokonca vykopali niekoľko stoviek metrov dlhý spojovací zákop k najbližšiemu sovietskemu postaveniu.
Obrana budovy trvala od jej obsadenia 23. septembra 58 dní do 25. novembra 1942, kedy sa podarilo zaistiť spojenie s okolitými jednotkami. Neskôr v januári dostali vojaci príkaz na zmenu pozície a opustili budovu. Pri následných pouličných bojoch v meste padlo viacero obrancov. Pavlov aj Afanasiev boli ranení. Veliteľ obrany Afanasiev prišiel o zrak. Na počesť seržanta Pavlova dostal dom meno „Pavlovov dom“. Počas celej doby, kedy sa o dom bojovalo, žili v pivniciach domu niekoľkí jeho civilní obyvatelia, ktorí znášali príkoria bojov o Stalingrad spolu s obrancami budovy. V priebehu bitky sa dokonca v pivnici narodilo dieťa. V plánoch a mapách, ktoré boli po kapitulácii nemeckých vojsk ukoristené, bol Pavlovov dom vedený ako sovietska pevnosť.

Symbol vytrvalosti

Dom Pavlova sa stal symbolom vytrvalosti a vzdoru obrancov Stalingradu. Symbolika nebola úplne abstraktná, reálna situácia obrancov vypovedala veľa o stave obrany celého Stalingradu. V predmetnom úseku sovietskej obrany bol Pavlovov dom jediná väčšia prekážka, ktorá delila Nemcov od Volgy, ktorá bola ich konečným cieľom. Úzky pás územia okolo Volgy sa Nemcom počas bitky nikdy v plnej miere obsadiť nepodarilo. Dom bránený v úvodnej fáze bojov iba hŕstkou obrancov vytrval a nepadol ani v tých najťažších bojoch do rúk nacistov. Budova bola po vojne čiastočne zrekonštruovaná. Východná časť budovy, ktorú upravili do podoby akú mala počas bojov sa stala múzeom a jedným z najznámejších pamätníkov Veľkej vlasteneckej vojny v Rusku.
Generál Čujkov, veliteľ obrany Stalingradu vo svojich memoároch ironicky poznamenal, že Nemci stratili viac mužov, pri snahe obsadiť Pavlov dom, ako pri obsadzovaní Paríža.